A tous ceux qui ces presentes lettres verront, le garde du seel royal estably aux contratz, sentences et jugemens du baillage et siége presidial de Saint-Pierre-le-Moustier, prevosté de Cenquoins, salut. Scavoir faisons que pardevant Jean Le Maire, notaire tabellion hereditaire du Roy nostre sire esdiz baillage et prevosté, et l’un des quatre establys en la ville de La Charité-sur-Loyre, a esté present en sa personne maistre Estienne Joully, notaire royal et procureur et fondé de procuration speciale de Antoine de Cleves, comte de Rosoy, baron de Fontaine, sieur de Marqueraut, en datte du vingt-quatriesme jour de mars, an present mil six cens vingt, signée Roussignol, de laquelle il a fait foy: lequel de son bon gré et bonne volonté du vouloir et consentement de honorables hommes et sage maistre Philibert Testard, advocat en Parlement, lieutenant particulier au baillage de La Charité, et maistre Pierre Testard, substitut procureur fiscal audit baillage, executeurs testamentaires de deffunct messire Jean de Clèves, evesque de Bethleem, seigneur et prieur de La Charité, pour satisfaire au vouloir, intention et dernière volonté dudit feu seigneur de La Charité, porté en l’acte en forme de codicile, reçu en presence de Roussignol et dudit Joully, notaires royaux en ceste ville, en datte du neufiesme octobre mil six cens et dix-neuf dernier, par lequel ledit sieur auroit fondé cinq salutz solennels en l’esglise Notre-Dame de ladite Charité pour estre ditz et chantez ez cinq festes de Notre-Dame a perpetuité par les religieux dudit prieuré et couvent avec un service de trois grandes messes et vigiles a chascun jour de landemain monsieur saint Jean-Baptiste; et suyvant les sommations faites cy-devant par lesdits sieurs religieux tant auxdits executeurs testamentaires que sieur comte de Rozoy, en presence du juré soussigné, en date du dernier jour de decembre audit an mil six cens et dix-neuf et deuxiesme janvier mil six cens et vingt, a baillé et delaissé ceddé et transporté et par ces presentes cedde et transporte auxdits sieurs religieux dudit prieuré et couvent Nostre-Dame de ladite Charité, cy après nommez, presans et stipulans et acceptans pour eux et leurs successeurs religieux dudit couvent, la somme de vingt-cinq livres tournois de rente annuelle et constituée au proffit dudit deffunt sieur de La Charité par Jean Mauvielle, marchand, demeurant en ceste ville de La Charité, et Anne Tresaurier sa femme, par contrat passé pardevant ledit Joully, en date du neufiesme jour de may mil six cens et dix-huit, ladite rente payable a chacun jour neufiesme may, le premier terme et payement commenceant audit jour neufiesme may prochain venant, et d’illec continuer d’an en an et de terme en terme jusques au rachapt et amortissement de ladite icelle rente constituée pour la somme de quatre cens livres tournois en principal. Plus la somme de dix-huit livres quinze sols tournois aussy de rente constituée par noble Pierre de Cotignon, escuyer, sieur de La Charnaye et damoiselle Françoise Begueau, par contrat passé en presence dudit Joully, le dix-huitiesme jour de juin mil six cens dix-neuf, payable chacun an a semblable jour 18e juin, le premier terme et payement commenceant audit jour prochain venant, constituée pour la somme de trois cens livres tournois en principal avec l’arrérage de ladite rente escheue audit jour dernier passé, comme lesdites rentes appartenans audit sieur de Clèves, comte de Rozoy, en qualité de legataire dudit deffunt sieur de La Charité, son oncle; les contrats desquelles rentes ont esté presantement mis ès mains desditz sieurs religieux par lesdits sieurs Testard, inventoriez en l’inventaire dudit deffunt seigneur de La Charité, scavoir celui dudit sieur Mauvielle, sous la cotte de J.J. et celui dudit sieur de La Charnaye, trois XXX; et d’autant que l’arrerage de ladite rente deue par ledit Mauvielle et sa femme escheue audit jour 9e may dernier, a esté receu par ledit sieur maistre Philibert Testard, l’un desdits executeurs, a icelluy sieur Testard payé et remboursé lesdits sieurs religieux de la somme de vingt-cinq livres tournois, en presence du juré soussigné et tesmoins souscrits, en quarz d’escus et autre monoye du prix de l’ordonnance, dont il demeure quitte; laquelle somme et l’arrerage de ladite rente deue par ledit sieur de La Charnaye et sa femme jusques a present delaissés auxdits sieurs religieux font le payement d’une année due auxdits sieurs religieux de ladite somme de sept cens livres tournois escheue au jour et feste de l’Assumption Nostre-Dame de my-aoust dernier passé, pour avoir fait et celebré lesditz salutz et service dont et de laquelle année derniere ledit sieur comte de Rozoy demeure quitte; et moyennant le delaissement et cession desdites deux rentes et arrerages, lesditz sieurs religieux dudit prieuré, capitulairement assemblez en leur chapelle au son de la cloche en la manière accoustumée, traitans de leurs affaires, scavoir le reverend Père dom Jean Passelegue, bachelier ez sainctz decrets, prieur clostral, grand vicaire et chambrier audit couvent, dom Pierre de La Place, sacristain et premier officier, dom Constant de Freteville aumosnier, dom Zacharie Fortin doyen, dom Robert Mauvielle chantre et maistre des novices, dom Estienne Rameau, dom Mathieu Saineton, dom René du Chastel, dom Florimond Mazuer et dom Louis de La Motte, tous prestres religieux audit couvent, faisans et representans la plus grande et saine partie desditz religieux, ont de leur bon gré promis et se sont obligez, eux et leurs successeurs à l’avenir, de dire et chanter a chacune desdites cinq festes Notre-Dame, scavoir à la Purification, Annonciation, Assumption, Nativité et Conception un salut qui sera Gaude Maria, avec la prose Inviolata à la fin d’icelluy; puis le verset Ora pro nobis sancta Dei genitrix, la collecte Famulorum tuorum et le psalme De profundis, avec le repons Libera, et les collectes Deus qui inter apostolicos sacerdotes famulos tuos, et fidelium, sur la fosse ou voute dans laquelle ledit seigneur messire Jean de Cleves, fondateur et son oncle et predecesseur sont inhumez; lequel salut sera chanté à l’issue de vespres ès festes de la Conception et Purification et à l’issue de complies ès festes de l’Annonciation, Assomption et Nativité; et encore seront tenus lesdits sieurs religieux et se sont obligez de dire et celebrer un service à l’intention dudit deffunt seigneur prieur annuellement, dont les vigilles se chanteront chacun jour, Nativité saint Jean-Baptiste 24e jour de juin, et le landemain 25e jour dudit moys de juin, à l’issue de primes, trois messes a haute voix, la première du Saint-Esprit, la seconde de Nostre-Dame et la troisième des Trespassez. Lesdits saluz et service solennellement sonnez et les luminaires au nombre de dix ou douze cierges allumez pendant iceux et fournys par le sieur sacristain dudit prieuré, auquel pour ce faire sera payé, prise sur la rente desditz sept cens livres tournois la somme de cent quinze sols tournois, et ce par le fermier ou receveur dudit couvent audit jour Saint-Jean-Baptiste. A esté accordé que ou le principal desdites rentes sera esteint et amorty par les debteurs d’icelle, lesdits sieurs religieux seront tenus incontinant bailler et remettre les deniers provenans des rachapts à constitution ez mains de personnes receantes et solvables, pour en percevoir par eux les interestz et profiz. Le tout conformement à l’intention dudit deffunt seigneur de La Charité, porté en l’acte dudit jour 9e octobre 1619. Car ainsy l’ont voulu, dit, fait, passé, consenty et accordé lesdites partyes pardevant ledit juré... En tesmoing de ce nous, garde dessusdit, au rapport dudit juré, avons a ces presentes ledit scel royal faict mettre et apposer, qui furent faites et passées à La Charité audit prieuré de La Charité le 2e jour de novembre 1620, ès presences de Guillaume Chamignon clerc, et Jean Perdrion escollier demeurans à La Charité, tesmoings. La minute originalle des presentes est signée Passelaigue, P. de La Place, de Freteville, R. du Chastel, R. Mauvielle, D.-M. Saincton, de La Motte, Mazuer, Marquet, Bertier, G. Beraut, Robert Grasset, Pierre Cabanel, Testard, Estienne Goussot, Testard, Louis Testard, Joully, Perdrion, Chamignon et Le Maire, juré soussigné, n’ayans lesdiz Fortin et Rameau voulu signer. Ainsy signé: LE MAIRE.